Augustus is vrouemaand – toortsie.com
Augustus is vrouemaand
Augustus 1, 2018 Augustus 1, 2018 ~ Toortsie
Augustus is glo vrouemaand, so lees ek hier en daar. Ek is nie so op datum met sulke dinge nie. ‘n Vriendin van my, Preline, moedig ons aan om in hierdie maand na formidabele vroue te kyk.
Terwyl die vroue in die Bybel een van die temas is wat ek deurgaans volg, het ek sommer gedink om oor vroue in die Bybel, en spesifiek, ‘n paar van die vroue in Jesus se lewe, te skryf. Alhoewel vroue in die Bybelse tyd geen regte of aansien gehad het nie, eintlik niks was nie, word hulle soveel keer genoem en selfs vereer, en ek weet dat God baie lief is vir vroue.
Sekere van die mees besonderse goed wat iemand kon oorkom, het vroue te beurt geval.
Om sommer mee te begin, word daar vrouename in Jesus se geslagsregister genoem.
‘n Vrou, Maria, het die voorreg gehad om die moeder van Jesus te wees. (Ja, ek weet mans kan nie kinders kry nie, maar God het gedink om die nederige vrou só te vereer.)
Anna, ‘n profetes wat al vier-en-tagtig jaar oud was, het God geprys toe sy die Jesusbaba sien. (Lukas 2:38)
‘n Onbekende vrou het Hom met nardusolie gesalf, Sy dissipels het gedink dis vermorsing, maar Jesus het haar vereer. Soveel so, dat ons vandag nog van haar lees.
Daar was ‘n groep vroue wat uit eie middele vir Jesus en die twaalf dissippels gesorg het op hulle reise deur die land. (Luk 8)
Ná Jesus se dood, het Hy ook heel eerste aan vroue verskyn. Wat ‘n eer! En die wonder daarvan is dat dit erken is en in die Bybel opgeteken is, selfs in daardie tyd al.
Jesus het vroue in sy intieme vriendekring gehad, soos Maria en Martha.
Waar vroue Jesus se hulp nodig gehad het, het Hy nie Sy rug op hulle gekeer nie, selfs nie-Joodse vroue.
Dit was ook nie vir Hom benede Homself om met vroue te praat nie. Een voorbeeld wat uitstaan, is die Samaritaanse vrou by die put by Sigar. En die Siro-Venisiese vrou met die storie van die hondjies. Sy was ‘n onrein vrou wat Jesus genader het om haar dogter te genees.
Jesus het ook Sy tyd afgestaan om vroue te genees, soos die dogtertjie van Jaïrus en ook Petrus se skoonma (Matt 8:14).
Selfs al het ‘n vrou Hom ongesiens probeer nader om gesond te word, het Hy daarvan geweet en haar nie verwerp nie. (Matt 9: 20-22).
‘n Arm weduwee wat net ‘n aalmoes in die kerkbordjie ingooi, is nie te eenvoudig vir Jesus nie. (Mark 12:41-44). Hy gee aan haar besondere erkenning.
Daar was nog baie ander formidabele vroue met wie Jesus te doen gehad het, maar hierdie is vir eers genoeg.
Dankbaar dat ek betyds dokter toe is en nie nóg sieker geword het nie. Ek sidder as ek dink wat kon gebeur het.
Posted in Vroue in die Bybel	vroue in Jesus se tyd
‹ PreviousWaarom ek nie die Walvisroete gaan stap het nie
Next ›As jou vakansie ‘n oefenlopie vir jou aftrede is …
13 thoughts on “Augustus is vrouemaand”
Augustus 1, 2018 om 7:14 vm
Baie interessant. In my kop sien ek Hom altyd vooroor buig en sy hand uitsteek na die vrou by die put.
Dis regtig een van my gunstelinge.
Augustus 1, 2018 om 10:15 vm
… want vroue is belangrik! Dit laat my altyd wonder hoekom daar een maand in die jaar uitgesonder moet word vir vroue – is dit omdat daar nog steeds ‘n miskonsepsie is dat vroue net ‘n aanlapsel is in die wêreld van mans? Dan moet ek myself antwoord – Ja, dis presies wat die probleem is. En net hier gaan ek my mond hou, anders gaan ek jou blog hijack.
Augustus 1, 2018 om 10:34 vm
Ag, dan hijack jy hom maar. Ja, vroue het al ver gevorder, maar ja, diskriminasie bestaan steeds. Ongelukkig ja.
Augustus 1, 2018 om 11:58 vm
Hierdie het ek nou vreeslik geniet. Dankie Toortsie!
Augustus 1, 2018 om 4:51 nm
Noem my sommer maar Mara 😉
Augustus 1, 2018 om 4:52 nm
Nooit! Jy is nie Mara nie!
Augustus 1, 2018 om 6:16 nm
Goeie werk Toortsie , sou my dogter vir jou sê…en en ok
Haai dankie! 🙂
Augustus 1, 2018 om 6:34 nm
Ek het eintlik bedoel en ek ook….
Augustus 1, 2018 om 6:42 nm
Ek het verstaan. 🙂